Repùblega Democràtega del Congo Repùblega Democràtega del Congo République démocratique du Congo La Repùblega Democràtega del Congo o Repùblica Democràtica del Congo xe no Stato de l'Africa Centrale. El confina co la Republica del Congo a ovest, co la Republica Centrafricana a nord, co el Sud Sudan a nordest, co l’Uganda, el Ruanda, el Burundi e la Tanzania a est, co lo Zanbia a sudest, co l’Angola a sudovest e co l’enclave angolano de Cabinda a ovest; el ga no sboco sul Oceano Atlantico. La majoria del teritorio xe formà da basipiani; al sud se cata de le catene de monti. I fiumi pereni ze centinara. El pì inportante el xe el Congo, che el xe navigàbiłe fin a Kisangani Al confin orientale, se cata i laghi Edoardo, Alberto, Tanganica e Kivu. Quasi tuto el Congo ga na piovosità alta. I basipiani i xe cuerti da foreste, de frecuente impenetràbiłi co mezi difarenti da cheli acuatisi o aerei. Al nord se cata de le savane. Dopo el VII secolo de la nostra era, le migrasion bantu xe rivà ne la zona ora conosù come Congo e sa stabiliò qi, fasendo scapare i pigmei che i sa sconti inte la foresta o i sa mosi rente al confin co el Ruanda e Burundi de ancò. I bantu ga svilupà vari regni che i vivea de la trata de i s-ciavi e del marcà de l’oro e avorio co la costa. I eoropei xe rivà a la corte del re del Kongo za inte el XV secolo. La prima mapa de la rejone xe quela preparà da Alvise Cadamosto, esplorator venexian. A la Conferensa de Berlino del 1884-5, el teritorio a sinistra del Congo ghe stà da al re del Belzo Leopoldo II, che el le tengnea come propietà personale. I so agenti gavea libartà de copar i locali che no volea laorar par le so compagnie. Anca se no ghe documenti sicuri, da i 5 ai 15 milioni de congolexi xe stà copà tra el 1885 e el 1908 parchè i resistea l’ocupasion. Inte el 1908, soto presion par i so metodi, el re ga venduo el Congo al governo Belga. No ghe fu cambiamento par quanto riguarda i diriti umani de i congolexi. El Belzo ga dato l’indipendensa al Congo inte el 1960. Patrice Émery Lumumba fu eleto primo ministro e segretario de la difesa. I soldai de l’esercito i se ga ribelà a i uficiali belgi che i ga dovesto scapare. L’esodo de i belgi ghe scominsià subito dopo. La situasion xera tesa e Lumumba ga domandà a l’ONU de mandar de le trupe par mantegnar la calma. Soto presion de i USA, l’ONU ga rifiutà e Lumumba ga domandà el sostegno de la Rusia. I americani e i belgi ga alora pensà de libararse de lu. Inte el genaro 1961, el colonel Mobuto Sese Seko ga arestà, torturà e siolto ne l’acido Lumumba. Se verze così el periodo pi bruto de la storia del Congo. Mobutu ga subito fato vedar che xera on ditatore duro e sensa rispeto de la zente. Dopo 36 ani de ditatura, el Congo, paexi tra i pi richi de l’Africa, xera distruto in tute le so infrastruture. Inte el 1997, Laurent-Désiré Kabila, partendo da le so basi in Tanzania e Ruanda, e sostenù da i militari statunitensi, ga invaso el Congo e caturà la cavedal e sa meso a governo fin al 2001, quando el fo asasinà da on grupo de fedeli de so fiol Joseph Kabila. Dal 1998, el Congo vive na guera civil che no l’è ancra finia. Joseph Kabila ga vinto le elesion del 2006 e xe el presidente del Congo. La cavedal xe Kinshasa. Ła Republica Democràtega del Congo ła xe dividesta in 25 province. Fin a el 2011 ła jera dividesta inte łe seventi 11 province. Ghe pi de 270 etnie.